LV Eiropas Savienības Oficiālais Vēstnesis C 122/12

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 122/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CAROTA NOVELLA DI ISPICA”

EK Nr.: IT-PGI-0005-0522-26.01.2006

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole Alimentri e Forestali Adrese: Via XX Settembre 20 00187 Roma RM ITALIA Tālr. +39 0646655106 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Associazione per la Tutela e la Valorizzazione della «Carota Novella di Ispica» Adrese: c/o Agriconsult — Viale dei Platani 34/b 97100 Ragusa RG ITALIA Tālr. +39 0932643569 Fakss +39 0932254479 E-pasts: info@studioagriconsult.it Sastāvs: ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Carota Novella di Ispica”

4.2. Apraksts:

“Carota Novella di Ispica”, kam piešķirta aizsargātas ģeogrāfiskās izcelsmes norāde, ir produkts, kas iegūts, audzējot kultūrā Daucus carota L. sugas burkānus. Izmantotās šķirnes cēlušās no Nantes pusgaro burkānu šķirņu grupas un to attiecīgajiem hibrīdiem: “Exelso”, “Dordogne”, “Nancò”, “Concerto”, “Romance”, “Naval”, “Chambor” un “Selene”. Sarakstu var papildināt arī ar citiem hibrīdiem, ja vien tie izaudzēti no Nantes pusgaro burkānu šķirņu grupas un ja vien audzētāji ar dokumentētiem izmēģinājumiem pierādījuši, ka burkāni atbilst “Carota Novella di Ispica” kvalitātes prasībām. Jaunu hibrīdu izmantošana “Carota Novella di Ispica” audzēšanai ir atļauta, iepriekš saņemot izmēģinājumu rezultātu pozitīvu vērtējumu no Lauksaimniecības un mežsaimniecības ministrijas (Ministero delle Politiche agricole alimentari e forestali), kas šim nolūkam var pieprasīt pārbaudes struktūras vai citas iestādes tehnisko atzinumu.

Piedāvājot tirdzniecībā, “Carota Novella di Ispica” burkāniem ir cilindriski koniska forma, to diametrs ir no 15 līdz 40 mm un svars – no 50 līdz 150 g; burkānu saknēm nav sānsakņu un saknes galotnes pagarinājuma, un saknes ir bez ieplaisājumiem.

Lai pārdotu tirdzniecībā, “Carota Novella di Ispica” ir pietiekami nogatavojušies jau februāra beigās (20. februārī), un tos var pārdot līdz jūnija sākumam (15. jūnijam). Tāpēc “Carota Novella di Ispica” burkāni pieejami tirdzniecībā ziemas–pavasara periodā, un tiem ir svaigam produktam tipiskas organoleptiskās īpašības. Burkānu ķīmiskās īpašības, kas nosaka to uzturvērtību, ir šādas:

— augsts ogļhidrātu saturs – vairāk par 5 % no svaigas saknes masas,

— β-karotīna saturs atkarīgs no audzēšanas sezonas, taču pārsniedz 4 mg uz 100 g svaiga produkta,

— minerālsāļu saturs – no 0,5 % līdz 0,9 %.

Organoleptiskās īpašības novērtētas, izmantojot 2003. gada UNI 10957 metodi. Vērtējamo īpašību intensitāte tika noteikta pēc 5 ballu skalas saskaņā ar 1989. gada UNI ISO 4121 shēmu, sākot ar īpašības vismazāko intensitāti (1 balle) un beidzot ar vislielāko (5 balles).

Novērtējot produkta galvenās īpašības, vismazākais ballu skaits, ko piešķīra tiesneši, bija šāds:

— krāsas intensitāte – 2,5,

— kraukšķīgums – 2,5,

— tipiskā burkānu smarža – 2,5,

— zālaugu aromāts – 2,5.

Turklāt epiderma ir spīdīga, mīkstums stingrs un serdei maz šķiedrainuma.

Ar aizsargāto ģeogrāfiskās izcelsmes norādi var apzīmēt tikai tirdzniecībā piedāvājamos Extra un I šķiras “Carota Novella di Ispica” burkānus; šķiras noteiktas pēc CEE-ONU standarta attiecībā uz burkānu tirdzniecību un kvalitāti.

Ar AĢIN “Carota Novella di Ispica” apzīmētos burkānus iesaiņo aizzīmogotos iepakojumos tā, lai, nepārplēšot zīmogu, iesaiņojumu atvērt nevar. Atļautie iepakojumi ir šādi:

— ar aizsargplēvi pārsegta paplāte ar tilpību līdz 2 kg,

— polietilēna vai polipropilēna maisos pa 1 līdz 6 kg,

— gāzu absorbējošos maisos pa 6 līdz 12 kg.

4.3. Ģeogrāfiskais apgabals:

“Carota Novella di Ispica” audzēšanas apgabalu veido šādu provinču pašvaldību teritorijas (līdz 550 m virs jūras līmeņa):

— Ragusa – Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli un Vittoria pašvaldības teritorijas,

— Siracusa – Noto, Pachino, Portopalo di Capo Passero un Rosolini pašvaldības teritorijas,

— Catania – Caltagirone pašvaldības teritorija,

— Caltanissetta– Niscemi pašvaldības teritorija.

4.4. Izcelsmes apliecinājums:

Visi ražošanas posmi jāuzrauga, katrā posmā dokumentējot izejmateriālus un gatavo produkciju. Šādā veidā un reģistrējot audzēšanai izmantotos zemes gabalus, ražotājus un iepakotājus attiecīgos sarakstos, kurus pārvalda kontroles iestāde, kā arī laikus – līdz decembrim – paziņojot kontroles iestādei par saražoto produktu daudzumiem, tiek garantēta produkta izsekojamība. Lai patērētājam jebkurā brīdī tiktu nodrošināta produkta izsekojamība un pilnīga pārredzamība, visiem audzētājiem ir jābūt attiecīgam ražas uzskaites žurnālam, kurā izdara ierakstus par visiem agrotehniskajiem pasākumiem, atzīmē katras izsētās partijas kodu, kas attiecīgajai partijai būs visos turpmākajos posmos: audzēšanā, novākšanā, nogādāšanā uzglabāšanai, apstrādē un pārdošanā.

Visas attiecīgajos reģistros ierakstītās fiziskās vai juridiskās personas kontrolē pārbaudes struktūra.

4.5. Ražošanas metode:

Ražošanas metodē paredzēts, ka pirms sējas augsne jāuzar 40–50 cm dziļi.

Jāievēro trīs gadu ilga augu seka, tādēļ vienā un tajā pašā zemes gabalā burkānus drīkst audzēt tikai pēc tam, kad divus ražas gadus tajā audzētas citas kultūras. Divus gadus pēc kārtas vienā un tajā pašā zemes gabalā burkānus var audzēt tikai tad, ja līdz tam tajā burkāni nekad nav audzēti. Ievēro “atvērtā” tipa augu seku – savstarpēji mainot burkānus ar āra platībās audzējamiem dārzājiem, labību un pākšaugiem. Nav atļauts nekādā veidā audzēt burkānus apvienojumā ar citu kultūru.

Sēju veic rudenī, izmantojot precīzas darbības pneimatiskās sējmašīnas ar iepriekš regulējamu izsējas daudzumu, augsnes pievelšanu un sēklu iestrādi vidēji 1 cm dziļi. Uz hektāra platības izsēj no 1 500 000 līdz 2 000 000 sēklu atkarībā no pieņemtās audzēšanas sistēmas.

Mēslošanas līdzekļi jāizmanto tā, lai tie nepārsniegtu šādus daudzumus (vienībās uz hektāru): N – 150, P2O5 – 80, K2O – 240, MgO – 40; priekšroka vienmēr dodama organominerālajiem maisījumiem. Pieļaujams mēslojums uz Mg, S, Ca un mikroelementu bāzes. Atļauts veikt ravēšanu, lai atbrīvotos no nezālēm, padarītu augsni irdenāku un izkliedētu virsmēslojumu. Augu aizsardzības pasākumu pamatā jābūt integrētās apkarošanas principiem, lietojot agronomiskus un bioloģiskus paņēmienus. Ķīmiskus augu aizsardzības pasākumus drīkst veikt tad, ja kaitēkļu uzbrukums sasniedz apmērus, kas prasa iejaukšanos, vai tad, ja radušies ļoti labvēlīgi apstākļi dažu slimību izraisītāju attīstībai.

Ražu novāc katru dienu no 20. februāra līdz 15. jūnijam. Izmanto multifunkcionālus burkānu novākšanas kombainus, kas visas ražas novākšanas darbības veic vienā pārbraucienā.

Novāktā svaigā produkta apstrādi veic katru dienu ar saimniecības rīcībā esošām apstrādes līnijām. Galvenie burkānu apstrādes posmi ir šādi: mazgāšana, nederīgo burkānu izņemšana, kalibrēšana, iepakošana. Burkānu tirdzniecības sezona beidzas 15. jūnijā.

Lai garantētu produkta kvalitāti, kontroli un izsekojamību, ražošanas un pirmās iepakošanas darbības jāveic 4.3. punktā noteiktajā ražošanas apgabalā. Turpmāka pārpakošana atļauta ārpus noteiktā ģeogrāfiskā apgabala.

4.6. Saikne:

“Carota Novella di Ispica” atzīšanu par aizsargātu ģeogrāfiskās izcelsmes norādi pamato ražas agrīnā novākšana.

“Carota Novella di Ispica” audzēšanas periodam raksturīgi labvēlīgi augsnes un laika apstākļi. Ispikas (Ispica) burkāni ir “jauni”, tas ir, lai pārdotu tirdzniecībā, tie ir pietiekami nogatavojušies jau februāra beigās (20. februārī), un tos var pārdot līdz jūnija sākumam (15. jūnijam). Tādējādi iegūtie burkāni ir jauni, tie ir tipisks Sicīlijas produkts, kas cieši saistīts ar audzēšanas teritoriju. To apstiprina arī fakts, ka “Carota Novella di Ispica” burkāni pieejami tirdzniecībā ziemas–pavasara periodā, priecējot ar svaigam produktam tipiskām organoleptiskajām īpašībām – tie ir kraukšķīgi, spēcīgi smaržojoši, un tiem piemīt zālaugiem raksturīgs aromāts.

“Carota Novella di Ispica” audzēšanas teritorijai raksturīga augsta ziemas vidējā temperatūra, ilgs saules spīdēšanas laiks un auglīga augsne. Produkta kvalitātes rādītāji un audzēšanas cikls cieši saistīti ar fizikālajiem un ķīmiskajiem faktoriem, kuri darbojas apgabalā, darot Ragūzas teritoriju par neaizstājamu harmonisku sistēmu, kas izceļ šo burkānu kvalitāti un īpašības.

Teritorija ir labi piemērota burkānu audzēšanai – labvēlīgie vides apstākļi, jo īpaši piekrastes joslas mērenais un sausais klimats, nodrošina to, ka augi lielākoties ir veseli un slimību neskarti.

“Carota Novella di Ispica” audzēšanas teritorijai nav raksturīgas ne krasas temperatūras maiņas, ne arī pārāk daudz lietus un pārāk liels sausums. Ir pierādīts, ka apvidū novērotās temperatūras veicina ļoti intensīva krāsojuma veidošanos burkānos, kuru sekmē arī saules gaismas daudzums, ko zeme saņem no septembra līdz martam, nodrošina cukuru, β-karotīna un minerālsāļu veidošanos vienmērīgā ritmā un optimizē to ķīmisko sastāvu, un tādējādi, ņemot vērā burkānu novākšanas laiku, vēl vairāk izceļ “Carota Novella di Ispica” raksturīgās īpašības. Arī augsnes atbilst šo burkānu audzēšanas prasībām – tiem vajadzīgas vidēji smagas augsnes ar irdenu struktūru, kur augsnes skeletu veidojošie oļi nav pārāk lieli, kas bagātas ar barības vielām, pietiekami dziļas un svaigas; taču piemērotas ir arī smilšainākas augsnes, ja vien tās tiek attiecīgi mēslotas un apūdeņotas.

Tādi ir apstākļi, kas nodrošinājuši “Carota di Ispica” panākumus. Vecie audzētāji atceras, ka Eiropas importētāji mēdza sacīt, ka pēc īpašā un stiprā aromāta, kas izplatījies no pienākušās burkānu kravas, viņi uzreiz atpazinuši, ka tie ir “Carota Novella di Ispica”.

Informācija par Ispikas burkānu audzēšanu dokumentāli fiksēta jau 1955. gadā, bet jau dažus gadus pēc tam parādījās pirmās ziņas par to eksportēšanu. Sākot ar pagājušā gadsimta 50. gadiem gan augsnes noguruma, gan arī lielo panākumu dēļ Itālijas un ārvalstu tirgos Ispikas burkānu audzēšanas apgabals pakāpeniski paplašinājies, līdz kļuvis par tādu, kāds tas noteikts 4. punktā. Svarīgas liecības sniegtas Pinas Aveduto (Pina Avveduto) 1972. gada publikācijā “Burkānu audzēšana Ispikā” (“La Coltivazione della Carota ad Ispica”), kurā autore par salīdzinoši straujo Ispikas burkānu audzēšanas izplatīšanos raksta šādi: “Kā jau saprotams, jaunā kultūrauga straujo izplatīšanos veicināja tas, ka iegūto produktu varēja viegli pārdot, un tā vērtīgo īpašību dēļ (..) to pieņēma un pat pieprasīja visi valsts un starptautiskie tirgi. Mūsu burkāni patiešām izceļas ar savu agrīnumu, piemēroto formu (kalibru), organoleptiskajām īpašībām (krāsu, garšu) un ķīmiskajām īpašībām (bagātīgais karotīna un glikozes saturs)”.

4.7. Pārbaudes struktūra:

Pārbaudes struktūra atbilst standarta EN 45011 nosacījumiem.

Nosaukums: Suolo e Salute s.r.l Adrese: Via Paolo Borsellino 12/B 61032 Fano PU ITALIA Tālr. +39 0721860543 Fakss +39 0721860543 E-pasts: info@suoloesalute.it

4.8. Marķējums:

Uz iepakojuma etiķetes līdztekus ES grafiskajam simbolam un attiecīgajiem, likuma prasībām atbilstošajiem datiem ar skaidriem un labi salasāmiem tipogrāfijas burtiem obligāti jānorāda šādi dati:

— AĢIN “Carota Novella di Ispica” logotips,

— ražotāja un iepakotāja vārds un uzvārds vai nosaukums, uzņēmuma nosaukums un adrese;

— attiecīgā šķira, ar kādu tos piedāvā tirdzniecībā – “Extra” un “I”.

Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātiem zīmoliem, ja vien tām nav slavinošs vai patērētāju maldinošs raksturs.

“Carota Novella di Ispica” veido grafisks attēls, kurā atveidots burkāns, kam virspusē novietots neregulāras formas trijstūris, kura virsotne vērsta uz leju. Burkāna atveida labajā pusē ir uzraksts “Carota Novella di Ispica”. Vārda “Novella” majuskuļa “N” izstieptā daļa šķērso burkāna sakni aptuveni tās vidusdaļā, bet uzraksta atlikusī daļa “di Ispica” norādīta zem vārda “Novella”; visi nosaukuma burti rakstīti zaļā krāsā. Burtiem ir noapaļoti gali.

(1) OV L 93, 31.3.2006., 12. lpp.